कांग्रेस सहित अन्य कई संगठनों के आह्वान पर महंगाई एवं पेट्रोल-डीजल के दामों में वृद्धि के विरोध में भारत बंद यहां बेअसर रहा। श्रीनगर में बाजार पूरी तरह से खुले रहे। यहां तक कि कांग्रेस से जुड़े कई व्यापारियों ने भी अपने प्रतिष्ठान बंद नहीं किए। भारत बंद को लेकर यहां कांग्रेसियों ने बैठक कर बढ़ती महंगाई पर अपना विरोध जताया। विरोध स्वरूप कांग्रेस कमेटी ने एसडीएम के माध्यम से राष्ट्रपति को ज्ञापन भेजकर बढ़ती मंहगाई पर लगाम लगाने की मांग की। ज्ञापन में कांग्रेसियों ने कहा कि अंतर्राष्ट्रीय बाजार में पेट्रोलियम उत्पादों की कीमतों में गिरावट होने के बावजूद केंद्र सरकार रसोई गैस के सिलेंडरों तथा पेट्रोलियम उत्पादों की कीमत बढ़ाकर गरीब आदमी का शोषण कर रही है। ज्ञापन देने वालों में जिला कांग्रेस कमेटी के महामंत्री गणेश गणपति भट्ट, प्रदेश सचिव डीपी काला, हीरालाल जैन, बुद्धि सिंह रावत, गौरव जैन, जेपी पुरी, मुकेश अग्रवाल, राजेंद्र सिंह, सौरभ जैन आदि मौजूद रहे।